Source: https://frissmedia.hu/hir/csaknem-3-ev-bortont-kapott-a-gyereklannyal-szexelo-kemecsei-ferfi/12218
Timestamp: 2019-09-20 21:12:21
Document Index: 9115550

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Csaknem 3 év börtönt kapott a gyereklánnyal szexelő kemecsei férfi
Mint reggel írtuk, újabb szexuális visszaélés bűntettével vádolta a Nyíregyházi Járási Ügyészség azt a 49 éves kemecsei férfit, akit ugyanilyen bűncselekményért a bíróság augusztus 22-én már jogerősen elítélt. A bíróság ma gyorsított eljárásban döntött az ügyében.
Sterné dr. Deák Andrea, a Nyíregyházi Törvényszék sajtó szóvivője portálunkat arról tájékoztatta, hogy a Nyíregyházi Járásbíróság ma gyorsított eljárásban bűnösnek mondta ki a letartóztatásban lévő R.Gy. vádlottat folytatólagosan elkövetett szexuális visszaélés bűntettében. Ezért a bíróság 1 év 8 hónap börtönbüntetésre és 2 év közügyektől eltiltásra ítélte, valamint elrendelte a korábbi egy év, végrehajtásban két évre felfüggesztett börtönbüntetésének a végrehajtását is.
A bíróság által megállapított tényállás szerint a vádlott már 2019. júliusban szexuális kapcsolatot létesített a 12 éves sértettel, ami miatt felfüggesztett börtönbüntetésre ítélték, elrendelték a pártfogó felügyeletét és előírták, hogy gyermekkorúval a kapcsolatot kerülje.
Ennek ellenére a 49 éves férfi augusztus végén több alkalommal ismételten testi kapcsolatot létesített a lánnyal, annak beleegyezésével.
Az ítélet nem jogerős, a bíróság fenntartotta a vádlott letartóztatását a másodfokú eljárás befejezéséig.